ผบ.เรือนจำอุทัยธานีนำผู้ต้องขังชั้นดี บำเพ็ญประโยชน์ ทำความสะอาดปรับปรุงภูมิทัศน์โดยรอบบริเวณสถานที
ผบ.เรือนจำอุทัยธานีจัดผู้ควบคุมผู้ต้องขัง นำผู้ต้องขังชั้นดี บำเพ็ญประโยชน์ ทำความสะอาดปรับปรุงภูมิทัศน์โดยรอบบริเวณสถานที่ก่อสร้างพระเมรุมาศจำลองวัดสังกัสรัตนคีรี ด้วยความสำนึกในพระมหากรุณาธิคุณของในหลวงรัชกาลที่ 9 หากพ้นโทษจะมุ่งมั่นทำความดียึดหลักปรัชญาเศรษฐกิจพอเพียง

ที่จังหวัดอุทัยธานี นายณรงค์ คงปิ่น ผู้บัญชาการเรือนจำจังหวัดอุทัยธานี ได้จัดผู้ควบคุมผู้ต้องขัง นำผู้ต้องขังจ่ายนอก หรือผู้ต้องขังชั้นดีที่มีความประพฤติเรียบร้อยและกำลังจะใกล้พ้นโทษจำนวน 20 คน ไปร่วมบำเพ็ญประโยชน์ทำความดีด้วยการทำความสะอาดโดยรอบสถานที่ก่อสร้างพระเมรุมาศจำลอง ในการถวายดอกไม้จันทน์ในงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ที่วัดสังกัสรัตนคีรี เขตเทศบาลเมืองอำเภอเมือง ด้วยการเก็บกวาดฉีดล้างคราบที่เกาะบันใดทางขึ้นยอดเขาสะแกกรัง และตัดแต่งกิ่งไม้ปรับภูมิทัศน์บริเวณเชิงเขาสะแกกรัง 

ทั้งนี้ ผู้ต้องขังดังกล่าวได้พูดเป็นเดียวกันว่า มีความตั้งใจที่จะทำความดีถวายแด่พระองค์ด้วยความสำนึกในพระมหากรุณาธิคุณอย่างหาที่สุดมิได้ที่มีต่อปวงชนชาวไทย และขอเป็นส่วนหนึ่งที่จะทำความดีในงานพระราชพิธีถวายพระเพลิงพระบรมศพฯ รวมทั้งที่จะขอกลับตัวเป็นคนดีของสังคม ประเทศชาติและครบครัว จะตั้งใจทำความดีเพื่อถวายแด่พระบาทสมเด็จพระเจ้าอยู่หัวตลอดไป หากพ้นโทษออกไปก็จะยึดหลักปรัชญาเศรษฐกิจพอเพียงของพระองค์ไปใช้ในชีวิตประจำวัน และนำเอาความรู้ วิชาชีพที่ได้รับจากการเรียนรู้ในเรือนจำ ออกไปใช้ให้เกิดประโยชน์ และไม่หวนกลับมาทำในสิ่งที่ไม่ดีที่เป็นสิ่งผิดกฎหมาย อีกต่อไป